Onnie van Katolieke skool verkrag glo leerling (13) | Netwerk24
Deur Meghan Lawrence 24 Februarie 2020 13:31
Konst. Felicia Adams, provinsiale polisiewoordvoerder, sê die man is op 19 Februarie in hegtenis geneem op aanklag dat hy die meisie op 12 Februarie verkrag het.
Eric Ntabazalila, woordvoerder van die nasionale vervolgingsgesag in die Wes-Kaap, sê die man het Vrydag in die landdroshof op die dorp verskyn en is van 'n bylae 6-oortreding, naamlik die verkragting van 'n minderjarige, aangekla. Die saak is tot 27 Februarie uitgestel omdat meer inligting vir sy borgtogaansoek nodig is. Die staat staan borgtog teen.
Die bisdom op wie se grond die skool gebou is, het Vrydag toe Netwerk24 hieroor navraag doen, niks van die voorval geweet nie.
Vader John Atkinson, administrateur van die bisdom op Oudtshoorn, waaronder die betrokke skool val, sê hulle is "geskok om te hoor van die bewerings van kindermishandeling" teen 'n onderwyser van dié skool.
"Dit is 'n openbare skool wat op private eiendom gebou is. Die bisdom besit die gebou, maar die Wes-Kaapse onderwysdepartement (WKOD) is in beheer van die skool," sê Atkinson.
Hy sê die bisdom is toegewyd aan die veiligheid van die kinders. Kindermishandeling of enige vorm van mishandeling het volgens hom geen plek in die samelewing nie.
"Die reg moet sy gang gaan en ons ondersteun die beheerliggaam ten volle dat die verdagte nie toegelaat gaan word om skool te gee terwyl die ondersoek voortduur nie."
Atkinson sê die bisdom sal met die relevante partye oor die gebeure vergader.
Bronagh Hammond, kommunikasiehoof van die WKOD, sê die aantygings teen die onderwyser is "verskriklik kommerwekkend en verontrustend".
"Ons kan net bevestig dat die beheerliggaam die onderwyser aangestel het, en dat sy kontrak vroeg verlede week opgeskort is," sê Hammond.